ज्ञान-प्राप्ति के लिये हमारे शास्त्रों में बालकों को ब्रह्मचर्य का पालन करते हुए गुरु के घर रहकर (गुरुकुल आश्रम) विद्याभ्यास करने का निर्देश है। भगवान वेदव्यास, भृगु, भारद्वाज, वशिष्ठ, विश्वामित्र, याज्ञवल्क्य जैसे महान ऋषियों के आश्रमों में दस-दस हजार बालक ब्रह्मचर्य से रहकर संयम-नियम का पालन, सत्य-सदाचार का सेवन और गुरू तथा गायों की सेवा-सुश्रूषा करते हुए विद्याज्ञान का उपार्जन करते थे। बालक गुरू की आज्ञा में रहकर तप-योग, अनुष्ठान, भक्तिपूर्वक अभ्यास करते थे, जिससे वे 25 वर्ष की आयु में ही सहज ही महापुरुष बन जाते थे।